b"\n_START_ARTICLE_\nJohann Grueber\n_START_SECTION_\nBiografie\n_START_PARAGRAPH_\nS-a al\xc4\x83turat Societ\xc4\x83\xc8\x9bii lui Isus (ordinul iezuit) \xc3\xaen 1641 \xc8\x99i a plecat \xc3\xaen China \xc3\xaen 1656, unde a fost activ la curtea imperial\xc4\x83 de la Beijing ca profesor de matematic\xc4\x83 \xc8\x99i asistent al preotului astronom Adam Schall von Bell. \xc3\x8en 1661 superiorii s\xc4\x83i l-au trimis, \xc3\xaempreun\xc4\x83 cu misionarul belgian Albert Dorville (D'Orville), la Roma, pentru a-l ap\xc4\x83ra pe astronomul iezuit Adam Schall de acuza\xc8\x9bia c\xc4\x83 \xe2\x80\x9ea stimulat practicile supersti\xc8\x9bioase\xe2\x80\x9d (motivat\xc4\x83 de activitatea sa de reformare a calendarului chinezesc)._NEWLINE_Deoarece c\xc4\x83l\xc4\x83toria pe mare nu era posibil\xc4\x83 din cauza blocadei coloniei Macao realizate de olandezi, cei doi misionari au decis s\xc4\x83 efectueze o c\xc4\x83l\xc4\x83torie \xc3\xaendr\xc4\x83znea\xc8\x9b\xc4\x83 de la Pekin la Goa (India) prin Tibet \xc8\x99i Nepal. Aceast\xc4\x83 idee a stat la baza c\xc4\x83l\xc4\x83toriei memorabile a lui Grueber (Dorville a murit pe drum), care l-a f\xc4\x83cut s\xc4\x83 fie considerat unul dintre cei mai de succes exploratori ai secolului al XVII-lea (Tonnier). P\xc4\x83r\xc4\x83sind Pekinul pe 13 aprilie 1661, ei au c\xc4\x83l\xc4\x83torit mai \xc3\xaent\xc3\xa2i c\xc4\x83tre Sinning-fu, la grani\xc8\x9ba provinciei Kan-su; apoi pe teritoriul provinciei Kukunor \xc8\x99i prin Tartaria Calm\xc3\xa2c\xc4\x83 (Desertum Kalnac) c\xc4\x83tre Lhasa. Grueber \xc8\x99i Dorville au intrat \xc3\xaen Tibet pe 13 iulie \xc8\x99i au ajuns la 8 octombrie \xc3\xaen capitala Lhasa, unde au r\xc4\x83mas dou\xc4\x83 luni (octombrie \xc8\x99i noiembrie). Ei au fost primii europeni care au vizitat capitala tibetan\xc4\x83 dup\xc4\x83 c\xc4\x83lug\xc4\x83rul franciscan Odoric de Pordenone, \xc3\xaen 1328._NEWLINE_Au traversat apoi pasurile montane dificile ale Himalayei, au ajuns la Kathmandu (Nepal) \xc8\x99i apoi au cobor\xc3\xa2t \xc3\xaen bazinul fluviului Gange, trec\xc3\xa2nd prin ora\xc8\x99ele Patna \xc8\x99i Agra, fosta capital\xc4\x83 a Imperiului Mogul. Aceast\xc4\x83 c\xc4\x83l\xc4\x83torie a durat 214 zile. Pe tot parcursul drumului, cei doi misionari au realizat h\xc4\x83r\xc8\x9bi ale teritoriilor str\xc4\x83b\xc4\x83tute \xc8\x99i au f\xc4\x83cut observa\xc8\x9bii politice \xc8\x99i religioase asupra Tibetului, un loc complet necunoscut europenilor \xc3\xaen acea vreme. Dorville a efectuat cercet\xc4\x83ri geografice, determin\xc3\xa2nd exact longitudinea \xc8\x99i latitudinea locurilor pe care le str\xc4\x83b\xc4\x83teau. Johann Grueber, mai mult desenator dec\xc3\xa2t scriitor, a l\xc4\x83sat numeroase desene av\xc3\xa2nd ca subiect via\xc8\x9ba din Tibet, inclusiv un celebru desen al Palatului Potala din Lhasa, singura reprezentare artistic\xc4\x83 cunoscut\xc4\x83 a palatului p\xc3\xa2n\xc4\x83 la prima fotografie f\xc4\x83cut\xc4\x83 al \xc3\xaenceputul secolului al XX-lea._NEWLINE_Dorville a murit la Agra, epuizat de c\xc4\x83l\xc4\x83toria grea pe care a f\xc4\x83cut-o. Pentru restul c\xc4\x83l\xc4\x83toriei din Goa spre Europa, Grueber a fost \xc3\xaenso\xc8\x9bit de misionarul iezuit Heinrich Roth, un \xc3\xaenv\xc4\x83\xc8\x9bat cunosc\xc4\x83tor al limbii sanscrite, cu care a c\xc4\x83l\xc4\x83torit prin Persia \xc8\x99i Turcia. Cei doi c\xc4\x83l\xc4\x83tori au ajuns la Roma pe 2 februarie 1664. C\xc4\x83l\xc4\x83toria lor a eviden\xc8\x9biat posibilitatea unei leg\xc4\x83turi directe \xc3\xaentre China \xc8\x99i India, precum \xc8\x99i importan\xc8\x9ba trec\xc4\x83toarelor din mun\xc8\x9bii Himalaya._NEWLINE_Biograful Richard Tronnier a afirmat: \xe2\x80\x9eGra\xc8\x9bie energiei lui Grueber, Europa a primit primele informa\xc8\x9bii corecte despre Tibet \xc8\x99i locuitorii s\xc4\x83i\xe2\x80\x9d. De\xc8\x99i Oderico de Pordenone a traversat Tibetul \xc3\xaen 1327 \xc8\x99i a vizitat Lhasa, el nu a l\xc4\x83sat nicio relatare scris\xc4\x83 a acestei c\xc4\x83l\xc4\x83torii. Ant\xc3\xb3nio de Andrade \xc8\x99i Manuel Marquez au \xc3\xaempins explor\xc4\x83rile pe cursul nordic al r\xc3\xa2ului Sutlej p\xc3\xa2n\xc4\x83 la Tsarapang._NEWLINE_\xc3\x8emp\xc4\x83ratul Leopold I i-a cerut lui Grueber s\xc4\x83 se \xc3\xaentoarc\xc4\x83 \xc3\xaen China prin Rusia pentru a explora posibilitatea unui alt traseu pe uscat prin Asia Central\xc4\x83, dar c\xc4\x83l\xc4\x83toria s-a \xc3\xaencheiat la Constantinopol, deoarece Grueber s-a \xc3\xaemboln\xc4\x83vit grav. El a fost obligat s\xc4\x83 se \xc3\xaentoarc\xc4\x83. De\xc8\x99i avea o stare proast\xc4\x83 de s\xc4\x83n\xc4\x83tate, Grueber a mai lucrat \xc3\xaenc\xc4\x83 14 ani ca predicator \xc8\x99i ghid spiritual \xc3\xaen \xc8\x99colile iezuite din Trnava (Slovacia) \xc8\x99i S\xc3\xa1rospatak (Ungaria), unde a murit \xc3\xaen 1680.\n_START_SECTION_\nPrezent\xc4\x83ri ale c\xc4\x83l\xc4\x83toriei sale\n_START_PARAGRAPH_\nO relatare a acestei prime c\xc4\x83l\xc4\x83torii a unui european prin Tibet \xc3\xaen perioada modern\xc4\x83 a fost publicat\xc4\x83 de Athanasius Kircher, c\xc4\x83ruia Grueber \xc3\xaei l\xc4\x83sase jurnalele \xc8\x99i h\xc4\x83r\xc8\x9bile, completate cu numeroase ad\xc4\x83ugiri verbale \xc8\x99i scrise (China illustrata, Amsterdam, 1667, 64 -67). \xc3\x8en edi\xc8\x9bia francez\xc4\x83 a c\xc4\x83r\xc8\x9bii China (Amsterdam, 1670) este inclus\xc4\x83 \xc8\x99i o scrisoare adresat\xc4\x83 de Grueber ducelui de Toscana. Scrierile celor doi misionari au fost reproduse ulterior la sf\xc3\xa2r\xc8\x99itul secolului al XVIII-lea de J. F. Laharpe._NEWLINE_Pentru scrisorile lui Grueber, vezi \xe2\x80\x9eNeue Welt-Bott\xe2\x80\x9d (Augsburg \xc8\x99i Gratz, 1726), nr. 34; Th\xc3\xa9venot (pe care Grueber l-a cunoscut la Constantinopol), \xe2\x80\x9eDivers voyages curieux\xe2\x80\x9d (Paris, 1666, 1672, 1692), II; extrase \xc3\xaen Ritter, \xe2\x80\x9eAsien\xe2\x80\x9d (Berlin, 1833), II, 173; III, 453; IV, 88, 183; Anzi, \xe2\x80\x9eII genio vagante\xe2\x80\x9d (Parma, 1692), III, 331-399.\n_START_SECTION_\nMen\xc8\x9biuni literare\n_START_PARAGRAPH_\nNumele misionarului Johann Grueber este men\xc8\x9bionat \xc3\xaen romanul Orizont pierdut (1933) al lui James Hilton. Astfel, consulul britanic Hugh Conway descoper\xc4\x83 \xc3\xaen biblioteca lamaseriei Shangri-La din Tibet un exemplar rar al lucr\xc4\x83rii Voyage \xc3\xa0 la Chine des P\xc3\xa8res Grueber et d'Orville de Melchis\xc3\xa9dech Th\xc3\xa9venot, care a fost publicat \xc3\xaen 1673 la Paris."